Λαέ της Νέας Ιωνίας,

Όλοι εμείς, εκπρόσωποι εργατικών σωματείων, σωματείων συνταξιούχων,  αυτοαπασχολούμενων και μικρών επαγγελματιών, αθλητικών και πολιτιστικών συλλόγων, συλλόγων γονέων και κηδεμόνων και άλλων μαζικών φορέων της πόλης μας δηλώνουμε: ΔΕΝ ΠΑΕΙ ΑΛΛΟ! Δεν ανεχόμαστε να μας λένε «όποιος δεν προσαρμόζεται πεθαίνει»!
Δεν προσαρμοζόμαστε! 
Αγωνιζόμαστε να ζήσουμε και να νικήσουμε!

Δεν θα επιτρέψουμε να υπάρχουν οικογένειες που κρυώνουν μέσα στο ίδιο τους το σπίτι, να ξεπαγιάζουν οι μαθητές την ώρα που θα κάνουν μάθημα. Κανένας άνθρωπος δεν θα αθλείται μέσα στο κρύο. Δεν θα επιτρέψουμε στην κυβέρνηση, τη δημοτική αρχή και σε οποιονδήποτε άλλο να μας οδηγούν στην απόγνωση. Ξέρουμε τον τρόπο! Η οργάνωσή μας, η μαζικοποίηση των σωματείων και των συλλόγων μας, ο αγώνας μας και η κοινή μας δράση είναι η δύναμή μας!

Διεκδικούμε:

•	Δραστική μείωση και πλαφόν στα τιμολόγια ρεύματος, πετρελαίου, φυσικού αερίου.
•	Να καταργηθεί η ρήτρα αναπροσαρμογής, το χρηματιστήριο ενέργειας και το χαράτσι για τις ΑΠΕ.
•	Καμιά διακοπή ρεύματος σε όσους δεν μπορούν να ανταποκριθούν στους υπέρογκους λογαριασμούς. Καμία διακοπή ρεύματος και παροχής πετρελαίου ή φυσικού αερίου στις σχολικές μονάδες. Κόβουμε το χέρι σε όποιο δώσει εντολή να κοπεί το ρεύμα σε φτωχούς ανθρώπους. 
•	Γενναία μείωση στις τιμές στα βασικά είδη πλατιάς κατανάλωσης.
•	Μείωση των δημοτικών τελών τουλάχιστον κατά 50%. Κατάργησή τους για ανέργους, συνταξιούχους, για ευπαθείς ομάδες.
•	Έκτακτη επιχορήγηση στις σχολικές επιτροπές.
•	Έκτακτη επιχορήγηση για την ομαλή λειτουργία αθλητικών και πολιτιστικών υποδομών.
•	Ουσιαστικές αυξήσεις στους μισθούς και τις συντάξεις πάνω από τον πληθωρισμό. Κατώτατος μισθός στα 825 ευρώ.
•	Μόνιμη και σταθερή εργασία για όλους, με 7ωρο — 35ώρο — 5μερο καθορισμένο σε ΣΣΕ.

Καλούμε όλα τα σωματεία και τους μαζικούς φορείς της Νέας Ιωνίας, όλο το λαό και τη νεολαία να πάρουν μαζικά μέρος στο μεγάλο συλλαλητήριο που διοργανώνουμε στις 8 Οκτώβρη ενάντια στην ακρίβεια και την ενεργειακή φτώχεια που μας επιβάλουν. 
Κλιμακώνουμε τον αγώνα μας με όλο το λαό στην πανεργατική πανελλαδική απεργία στις 9 Νοέμβρη!